I en passagerundersøgelse for rejsende med KLM og Air France blev Aalborg Airport Lounge i 2021 kåret som den bedste lounge på verdensplan. KLM og Air France flyver hvert år til hundredvis af destinationer i hele verden, hvor der i 2021 var 10-års jubilæum på ruten Aalborg-Amsterdam. Her bliver Aalborg Airport Lounge flittigt benyttet af de mange KLM-rejsende til Amsterdam, der i en passagerundersøgelse for 2021 placerede loungen på en førsteplads blandt de 162 lounges på verdensplan, der indgik i undersøgelsen. Loungen i Aalborg Lufthavn er i løbet af det sidste årti blevet udvidet adskillige gange for at følge med det stigende antal passagerer og efterspørgsel fra både fritidsrejsende og erhvervsrejsende, hvoraf mange flyver med KLM til og via Amsterdam til for eksempel USA. - Den gode passageroplevelse er hver dag i fokus for vores dedikerede medarbejdere i hele lufthavnen. Derfor er det fantastisk at få en så stor anerkendelse fra de rejsende, både af loungen og de medarbejdere, der tager imod dem, siger lufthavnsdirektør Niels Hemmingsen.

Referat:
I en passagerundersøgelse blev Aalborg Airport Lounge i 2021 kåret som den bedste lounge på verdensplan.